S-8/2022

Mál þetta, sem dómtekið var 28. október sl., höfðaði lögreglustjórinn á Suðurnesjum með ákæru 27. desember 2021 á hendur A-x-x N-x-x, kt. [...], [...], „fyrir eftirfarandi hegningarlaga-, fíkniefnalaga-, lyfjalaga-, áfengislaga- ogtóbaksvarnarlagabrot:

I.

Fyrir fíkniefnalagabrot, með því að hafa, laugardaginn 10. október 2020, í bifreið sinni [...], haft í vörslum sínum í sölu- og dreifingarskyni, 9,72 grömm af maríhúana sem og ávana- og fíknilyf, nánar tiltekið 12 Viagratöflur( virkt efni: Sildenafilum) og 6 Stesolid töflur (virkt efni: Diazepamum), sem lögregla fann og lagði hald á við leit sem ákærði heimilaði í bifreiðinni á lögreglustöðinni við Hringbraut, Keflavík.

Telst háttsemi þessi varða við 2. gr. og 1. mgr. sbr. 2. mgr. og 5. mgr. 3. gr., sbr. 5. og 6. gr. laga nr. 65/1974, sbr. lög nr. 60/1980, lög nr. 13/1985, lög nr. 10/1997 og lögnr. 68/2001 og 2. og 3. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Mál nr.

[...]

II.

Fyrir lyfjalagabrot, með því að hafa, laugardaginn 10. október 2020, við afskipti lögreglu í lið I., haft í vörslum sínum í sölu- og dreifingarskyni án þess að fyrir lægi lyfsöluleyfi Lyfjastofnunar, 88 töflur af lyfseðilskylda lyfinu Sertalin 100 mg og 159 töflur af lyfseðilskylda lyfinu Omeprazol.

Telst þessi háttsemi ákærða varða við 1. mgr. 33. gr., sbr. 2. mgr. 103. gr. lyfjalaga nr. 100/2000, sbr. þágildandi 1. mgr. 20. gr., sbr. 2. mgr. 49. gr. lyfjalaga nr. 93/1994.

Mál nr.

[...]

IV.

Fyrir áfengislagabrot, með því að hafa, á tímabilinu frá 27. apríl 2020 til 27. október 2020, án tilskilins leyfis, stundað smásölu á ótilgreindu magni áfengis til einstaklinga.

Telst þessi háttsemi ákærða varða við 1. sbr. 2. mgr. 4. gr., sbr. 1. mgr. 27. gr. áfengislaga nr. 75/1998.

Mál nr.

[...]

V.

Fyrir brot á lögum um tóbaksvarnir, með því að hafa, á tímabilinu frá 27. apríl 2020 til 27. október 2020, án tilskilins leyfis, stundað smásölu á ótilgreindu magni tóbaks til einstaklinga.

Telst þessi háttsemi ákærða varða við 11. mgr. 8. gr., sbr. 2. mgr. 19. gr. laga um tóbaksvarnir nr. 6/2002.

Mál nr.

[...]

VI.

Fyrir fíkniefnalagabrot, með því að hafa, laugardaginn 6. nóvember 2021, í bifreið sinni [...], að [...], haft í vörslum sínum í sölu- og dreifingarskyni, ávana- og fíknilyf, nánar tiltekið 250 einingar (150 töflur og 100 bréf/jelly) af Sildenafil Actavis (virkt efni: Sildenafilum), 10 Quetiapin Actavis töflur (virkt efni: Quetiapinum), 97 Cialis töflur (virkt efni: Tadalafilum), 4 Suboxone töflur (virk efni: Buprenorfinum og Naloxonum) og 30 Madofinil Bluefish töflur (virkt efni: Modafinilium), sem lögregla fann og lagði hald á við leit sem ákærði heimilaði í skotti bifreiðarinnar umrætt sinn.

Telst háttsemi þessi varða við 1. mgr. sbr. 2. mgr. og 5. mgr. 3. gr., sbr. 5. og 6. gr. laga nr. 65/1974, sbr. lög nr. 60/1980, lög nr. 13/1985, lög nr. 10/1997 og lög nr. 68/2001 og 2. og 3. mgr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Mál nr.

[...]

VII.

Fyrir peningaþvætti, með því að hafa um nokkurt skeið, allt fram til 6. nóvember 2021, tekið við, aflað sér og einnig eftir atvikum nýtt, geymt eða umbreytt ávinningi að fjárhæð allt að 6.026.919 krónum með sölu- og dreifingu ótiltekins magns af fíkniefnum, ávana-og fíknilyfjum, öðrum lyfjum, áfengi og tóbaki ogeftir atvikum með öðrum ólögmætum og refsiverðum hætti.

Telst háttsemi þessi varða við 1. sbr. 2. mgr. 264. gr. almennra hegningarlaga nr. 19/1940.

Mál nr.

[...] og [...]

Þess er krafist að ákærði verði dæmdur til refsingar og til greiðslu alls sakarkostnaðar.

Jafnframt er krafist upptöku á samtals 9,72 grömm af maríhúana, 12 Viagra töflum, 6 Stesolid töflum, 8 Sertalin 100 mg töflum, 159 Omeprazol töflum, 150 Sildenafil Actavis töflum, 100 Sildenafil Actavis bréfum/jelly, 10 Quetiapin Actavis töflum, 97 Cialis töflum, 4 Suboxone töflum og 30 Madofinil Bluefish töflum, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og 3. mgr. 49. gr. lyfjalaga nr. 93/1994, sbr. ákæruliði I., II. og VI.

Loks er þess krafist, með vísan til 69. gr. og 1. mgr. 69. gr. b. almennra hegningarlaga nr. 19/1940, sbr. lög nr. 149/2009, að ákærði verði dæmdur til að sæta upptöku á samtals 95.000,- krónum, og 18.000 pólskum slotum í reiðufé, sem lögregla lagði hald á þann 10. október 2020.“

Ákæruvaldið óskaði eftir að leiðrétta augljósar innsláttarvillur í ákæru við þingfestingu málsins. Ágreiningslaust er að enginn ákæruliður III er í ákæru. Í heimfærslu ákæruliðar I skal vísað til 4. mgr. 3. gr. laga um ávana- og fíkniefni nr. 65/1974. Í heimfærslu ákæruliðar II skal vísað til lyfjalaga nr. 100/2020. Í heimfærslu ákæruliðar VI skal vísað til 2. gr. og 4. mgr. 3. gr. laga um ávana- og fíkniefni nr. 65/1974.

Ákærði játaði við þingfestingu sök á vörslu fíkniefna og lyfja samkvæmt ákæruliðum I, II og VI en neitaði að það hafi verið í sölu- og dreifingarskyni. Ákærði neitaði sök samkvæmt ákæruliðum IV, V og VII. Ákærði samþykkti upptöku á fíkniefnum og lyfjum, sbr. ákæruliði I, II og VI. Hins vegar mótmælti ákærði upptöku á 95.000 krónum og 18.000 pólskum slotum í reiðufé sem lögregla lagði hald á 10. október 2020. Við upphaf aðalmeðferðar játaði ákærði skilyrðislaust sök samkvæmt ákærulið IV.

Ákærði krefst sýknu vegna ákæruliða V og VII en til vara, vegna þeirra ákæruliða og vegna ákæruliða I, II og VI, krefst hann vægustu refsingar er lög leyfa. Þá krefst verjandi málsvarnarlauna samkvæmt tímaskýrslu sem greiðist úr ríkissjóði.

Við upphaf munnlegs málflutnings við aðalmeðferð 28. október sl. lækkaði ákæruvaldið fjárhæð óskýrðra fjármuna samkvæmt ákærulið VII sem samsvaraði innborgunum inn á reikning ákærða á árinu 2020 frá annars vegar vitninu A að fjárhæð 208.400 krónur og hins vegar frá vitninu B að fjárhæð 193.000 krónur eða samtals 401.400 krónur. Fjárhæð samkvæmt ákærulið VII var því lækkuð í 5.625.519 krónur.

I.

Málsatvik

Samkvæmt lögregluskýrslu voru lögreglumenn við eftirlit 10. október 2020 þegar þeir veittu bifreiðinni [...] athygli og ákváðu að kanna með ástand og ökuréttindi ökumanns, sem reyndist vera ákærði, en hann hafði verið til athugunar af lögreglu vegna gruns um útbreiðslu á læknalyfjum. Ákærði var spurður hvort hann væri með lyf á sér eða í bifreiðinni, sem hann neitaði. Var honum þá tjáð að bifreiðin yrði flutt á lögreglustöð þar sem framkvæmd yrði leit. Ákærði sagðist þá vera með 12 Kamagra töflur í bifreiðinni sem hann hefði ekki lyfseðil fyrir og var hann handtekinn vegna gruns um sölu og vörslu lyfseðilsskyldra lyfja. Ákærði heimilaði leit í bifreiðinni en þar fundust nánar tilgreind ávana- og fíkniefni, m. a. maríhúana, Viagra (virkt efni: Sildenafilum) og Stesolid (virkt efni: Diazepamum), lyfseðilsskyld lyf, m. a. Sertalin og Omeprazol, sígarettur, áfengi og 12 rútur af bjór sem var haldlagt af lögreglu. Ákærði kvaðst ekki eiga neitt af því sem fannst en kvað vin sinn eiga allt saman. Í veski ákærða fundust 95.000 krónur í seðlum og 18.000 pólskir peningaseðlar sem voru haldlagðir vegna gruns um að það væri ágóði af sölu lyfja og fíkniefna. Framkvæmd var húsleit hjá ákærða en ekkert fannst við hana.

Lagt var hald á tvo síma sem ákærði var með í fórum sínum og heimilaði ákærði afritun þeirra. Niðurstaða símarannsóknar leiddi í ljós að ákærði væri ítrekað að selja allskyns efni, meðal annars fíkniefni, CBD- olíu, lyfseðils skyld lyf, tóbaksvörur og áfengi.

Samkvæmt efnaskýrslu tæknideildar lögreglustjórans á höfuðborgarsvæðinu greindust 9,72 grömm af ávana- og fíknilyfinu maríhúana, 12 Viagra töflur (virkt efni: Sildenafilum) og 6 Stesolid töflur (virkt efni: Diazepamum). Einnig 88 töflur af lyfseðils skylda lyfinu Sertalin 100 mg og 159 töflur af lyfseðils skylda lyfinu Omeprazol.

Ákærði gaf skýrslu hjá lögreglu 27. október 2020. Var hann þá spurður um afstöðu sína til sakarefnis sem væri varsla ávana- og fíkniefna í sölu- og dreifingarskyni, útbreiðsla læknalyfja, ólögleg sala áfengis og brot á lögum um tóbaksvarnir. Ákærði neitaði sölu fíkniefna en viðurkenndi að hafa selt hluta af lyfjum sem hann kvað vin sinn hafa gefið sér en ákærði kvaðst ekki vita hvaða lyf þetta væru eða við hvaða sjúkdómi. Ákærði kvaðst hafa selt hluta af lyfinu Kamagra um mánuði áðuren hann var handtekinn og að Omeprazol væri svipað og S-x-x. Þá kvaðst ákærði stundum selja áfengi en mjög sjaldan selja tóbak. Áfengið sem fannst í bifreiðinni hafi verið fyrir partý á heimilinu. Ákærði kvaðst vera atvinnulaus síðan um sumarið og hafa verið á atvinnuleysisbótum í 30 mánuði. Ákærði var handtekinn með 95.000 krónur og 18.000 slot á sér en samkvæmt kvittunum hafði ákærði keypt samtals 18.000 slot sem hann borgaði með reiðufé og af bankareikningi. Ákærði var beðinn um að útskýra þessar bankafærslur og hvernig hann gæti átt svo mikið af peningum þrátt fyrir að vera atvinnulaus og kvaðst ákærði þá hafa sparað þennan pening. Ákærði heimilaði öflun bankagagna sem náði yfir tímabilið 27. apríl 2020 til 27. október 2020.

Ákærði gaf skýrslu að nýju 30. apríl 2021 hjá lögreglu þar sem honum var kynnt að sakarefnið væri peningaþvætti og hann spurður um afstöðu til þess. Ákærði kvað aðspurður innlagnir frá ýmsum einstaklingum aðallega vera vegna sölu á CBD- olíum, eitthvað hafi verið lán til ákærða, hluti verið greiðslur til hans vegna lána, og fyrir skutli milli staða. Aðspurður um C kvað ákærði hann alltaf vera í peningavandræðum og oft fengið lánað hjá sér, og innlagnir upp á samtals 229.000 krónur hafi verið endurgreiðsla láns. Aðspurður kvaðst ákærði stundum selja eitthvað af bjór. Ákærði viðurkenndi að hafa selt fíkniefni en það hafi verið í litlu magni, hann hafi tekið kannabis í skiptum fyrir olíu og selt. Spurður um reiðufjárinnlagnir á bankareikninga kvaðst ákærði einnig hafa fengið greitt í reiðufé fyrir söluna sem einnig skýrði reiðufjárnotkun hans við kaup á erlendum gjaldeyri. Þá kvaðst ákærði hafa tekið reiðufé það sem haldlagt var 10. október 2020 út af bankareikningi.

Ákærði gaf einnig skýrslu hjá lögreglu 26. nóvember 2021 í tilefni af niðurstöðu greiningar á bankareikningum hans. Ákærði vildi ekki breyta eða bæta við fyrri framburð. Ákærði viðurkenndi aðspurður að hafa stundum selt bjór eða vodka en neitaði að hafa selt fíkniefni. Reiðufé lagt inn á reikninga hafi verið vegna eigna og peninga sem hann hafi átt í Póllandi og breytt í íslenskar krónur áður en hann kom heim. Beðinn um að útskýra gjaldeyriskaup 9. október 2020 og hvaðan hann hafi fengið reiðufé til þeirra kaupa kvað ákærði það ekki hafa verið fyrir sig heldur annan aðila.

Samkvæmt lögregluskýrslu barst tilkynning frá Fjarskiptamiðstöð ríkislögreglustjóra (FMR) 7. nóvember 2021 um karlmann í bifreiðinni [...] á móts við [...]. Í tilkynningu kom fram að það væri eins og hann væri að vakta húsið og hann hafi hringt á dyrabjöllu og spurt hvort fólkið væri að selja lyf á T-x-x. Er lögregla kom á vettvang sat ákærði í bifreiðinni og sagðist vera að bíða eftir vini sínum sem væri í húsi í götunni en gat ekki sagt í hvaða húsi það væri og kvað vininn koma aftur eftir 10 mínútur. Ákærði gaf lögreglu leyfi til að skoða í farangursgeymslu bifreiðarinnar en þar sást einn bjórkassi. Fór lögreglan því af staðnum en stuttu síðar barst önnur tilkynning frá FMR um að maður í [...] hafi falið dót sem hann hafi sett í farangurgeymslu hjá varadekki. Lögregla fór því á vettvang aftur, sá bifreið ákærða og stöðvaði hann. Ákærði var einn í bifreiðinni og við skoðun á farangursrými bifreiðar kom í ljós plastpoki með lyfjum og brúsi með gulum vökva undir hlera að varadekki. Undir ökumannssæti var pappakassi með flöskum með CBD- olíum. Lyfin, brúsinn og olían voru haldlögð og ákærði handtekinn grunaður um sölu lyfja en sleppt úr haldi skömmu síðar.

Tekin var skýrsla af ákærða hjá lögreglu 23. nóvember 2021 vegna gruns um peningaþvætti og sölu og dreifingu fíkniefna og lyfja. Ákærði neitaði sök en kvaðst eiga öll lyfin sem haldlögð voru 6. nóvember og CBD- olíur sem hafi verið í farangursgeymslu bifreiðar hans, hvorutveggja keypt í Póllandi. Ákærði kvaðst hafa sett lyfin undir varadekkið til að enginn myndi sjá þau. Ákærði kvaðst ekki vera með leyfi til að selja CBD- olíu. Ákærði viðurkenndi að hafa ætlað að selja hluta lyfjanna, sem væru stinningarlyf, til að koma út á núlli og verið á [...] við [...] 6. nóvember sama ár til að selja lyf. Ákærði kvaðst vera með símanúmer sem notað hafi verið til að auglýsa K a m-e-x og Cenforce á Telegram en það hafi verið fyrir ári síðan.

Í málinu liggur fyrir fjármálagreining lögreglunnar á Suðurnesjum tímabilið 27. apríl 2020 til 27. október 2020 sem byggist á gögnum frá [...] og [...]. Þar kemur m. a. fram að á bankareikningi ákærða nr. [...] í [...]hafi heildarinnborganir verið í 241 skipti, samtals að fjárhæð 2.891.214 krónur. Þar af hafi skýrð innkoma verið samtals 620.043 krónur vegna greiðslna frá ríkissjóði, sjúkratryggingum, skattinum, sýslumanni, endurvinnslu, í formi bakfærslna og í innlögnum frá öðrum reikningi ákærða. Óskýrð innkoma hafi numið 2.271.171 krónu, þar af í formi reiðufjár upp á 658.000 krónur og 225 millifærslum frá ýmsum einstaklingum samtals 1.613.171 króna. Greiðslur ákærða til baka á sömu aðila og lögðu inn á reikning hans samtals 82.500 krónur voru metnar sem endurgreiðsla og komu til frádráttar óskýrðri innkomu. Óskýrð innkoma miðað við framangreindar forsendur nam því alls 2.188.671 krónu.

Á bankareikningi ákærða nr. [...] í [...] banka hafi heildarinnlagnir verið í 260 skipti, samtals að fjárhæð 3.697.777 krónur. Þar af hafi skýrð innkoma verið samtals 998.109 krónur vegna atvinnuleysisbóta, færslu frá [...], millifærslna frá öðrum reikningum ákærða og frá endurvinnslu. Tvær ómerktar færslur voru einnig taldar til skýrðrar innkomu. Óskýrð innkoma hafi numið alls 2.699.668 krónum sem hafi verið vegna reiðufjárinnlagna, 215.500 krónur, 19 innlagna frá [...] ehf., samtals 120.000 krónur, og vegna 230 millifærslna frá ýmsum einstaklingum. [...] ehf. er fyrirtæki sem býður einstaklingum að millifæra á bankareikninga gegnum símanúmer. Greiðslur ákærða til baka á sömu einstaklinga og lögðu inn á reikning hans að fjárhæð 20.000 krónur voru metnar sem endurgreiðsla og komu til frádráttar óskýrðri innkomu. Óskýrð innkoma miðað við framangreindar forsendur nam alls 2.679.668 krónum.

Ákærði keypti erlendan gjaldeyri fyrir samtals 1.890.384 krónur þann 3. september 2020 og 9. október 2020. Ákærði greiddi 731.804 krónur með korti eða millifærslu af bankareikningi og 1.158.580 krónur með reiðufé.

Í niðurstöðu segir að greining hafi leitt í ljós að rekstrarhalli hafi myndast á tekjum og útgjöldum bankareikninga ákærða. Rekstrarhallinn hafi að mestu leyti verið fjármagnaður með innlögnum frá ýmsum einstaklingum auk reiðufjárinnlagna. Sú innkoma hafi ekki verið talin eiga sér eðlilega skýringu. Greiðslur ákærða til sömu einstaklinga og höfðu lagt inn á reikninga hans hafi verið metnar sem endurgreiðsla og komið til frádráttar óskýrðri innkomu. Innkoma á reikninga ákærða hafi verið greind eftir því hvað taldist til skýrðrar innkomu og hvað ekki. Ákærði hafi einnig keypt töluvert af erlendum gjaldeyri á tímabilinu og greitt hann að hluta til með reiðufé. Þeir fjármunir hafi ekki verið taldir eiga sér eðlilegan uppruna. Heildarandlag óskýrðra fjármuna á tímabilinu hafi numið 6.026.919 krónum, sem er samtala óskýrðra fjármuna á reikningi hjá [...], 2.188.671 krónur, óskýrðra fjármuna á reikningi í [...], 2.679.668 krónur, og reiðufé í kaupum á erlendum gjaldeyri, 1.158.580 krónur.

Af fimm aðilum sem lögregla reyndi að hafa samband við, vegna millifærslna á bankareikninga ákærða, svaraði aðeins einn, C, og gaf hann vitnaskýrslu símleiðis 6. desember 2021. C kvað aðspurður um millifærslur hans á bankareikninga ákærða á tímabilinu 1. júní til 30. september 2020, samtals að fjárhæð 229.000 krónur, að þær hafi verið vegna kaupa á bjór af ákærða.

II.

Framburður ákærða og vitna fyrir dómi Ákærði neitaði því aðspurður að hafa selt fíkniefni á tímabilinu 27. apríl 2020 til 6. nóvember 2021 en kvaðst ekki muna aðspurður hvort hann hafi reynt að selja eða auglýsa fíkniefni til sölu á tímabilinu. Ákærði neitaði því einnig að hafa selt lyf umrætt tímabil en kvaðst aðspurður ekki muna hvort hann hefði auglýst eða reynt að selja lyf á þessu tímabili. Ákærði kvaðst aðspurður hafa selt alls konar áfengi, nánar aðspurður kvaðst hann hafa selt bjór, vodka og vín og það hafi verið margir sem keyptu af honum. Aðspurður um hvað ákærði hafi selt fyrir háar fjárhæðir kvaðst hann ekki hafa reiknað það en kvaðst hafa selt í kringum fjórar kippur af bjór á dag fyrir 6.000 krónur kippuna.

Ákærði viðurkenndi að hafa selt tóbak en mjög sjaldan og hafa þá aðeins selt af því sem hann hafi átt til eigin nota þegar einhver spurði um það.

Ákærði var spurður í hvaða tilgangi hann hafi verið með fíkniefni, ávana- og fíknilyf og önnur lyfseðilsskyld lyf sem fundust í bifreið hans 10. október 2020 og tilgreind eru í ákæruliðum I og II. Ákærði kvaðst ekki vita það, hann eigi bifreiðina og þau hafi verið þar því að hann líti svo á að það sem sé í bifreiðinni sé eins og að eiga lyfin heima hjá sér. Ákærði kvað Omeprazol vera magalyf. Aðspurður um áfengi og tóbak sem var í bifreiðinni kvaðst ákærði hafa ætlað að selja áfengið. Varðandi reiðuféð sem fannst á ákærða sama dag kvaðst ákærði hafa verið að fara til útlanda tveimur dögum síðar og hefði því þurft gjaldeyri.

Aðspurður um ávana- og fíknilyf sem fundust í farangursgeymslu bifreiðar ákærða 6. nóvember 2021, sbr. ákærulið VI., kvaðst ákærði hafa verið nýlega búinn að kaupa mikið magn af þessum lyfjum til eigin notkunar. Nánar aðspurður kvað ákærði C-x-x og S-x-x virka eins og Viagra. Aðspurður hvort ákærði hafi auglýst lyf á Telegram kvaðst hann ekki muna það. Nánar aðspurður hvort ákærði hafi notað Telegram kvaðst hann hafa gert það.

Ákærði var beðinn um að útskýra óskýrðar tekjur samkvæmt ákærulið VII að fjárhæð 6 milljónir króna, sem væri niðurstaða fjármálagreiningar á tímabilinu 27. apríl til 27. október 2020. Svaraði ákærði því til að tekjurnar væru vegna sölu á áfengi og CBD- olíu, og nánar aðspurður að ódýrasta tegund olíunnar hafi kostað 4.000 krónur og 14.000 krónur sú dýrasta. Aðspurður kvað ákærði olíuna stundum hafa verið greidda með reiðufé en oftast hafi verið lagt inn á bankareikning ákærða. Ákærði viðurkenndi að hafa ekki leyfi til að selja slíka olíu og kvaðst hafa verið atvinnulaus á tilgreindu tímabili. Aðspurður kvaðst ákærði hafa verið með leigjendur á sama tímabili, að nafni A og B, þeir hafi ekki greitt leigu en hafi greitt fyrir heimilishald. Ákærði kvaðst stundum hafa verslað fyrir þá og þeir endurgreitt með því að leggja inn á reikning ákærða. Ákærði kvaðst aðspurður ekki hafa fengið lán en það hafi komið fyrir að hann hafi lánað öðrum á tímabilinu og þeir aðilar greitt sér til baka.

Borið var undir ákærða að hann hafi gengist við sölu fíkniefna í litlu magni í lögregluskýrslu. Kvað ákærði að það gæti verið að hann hafi svarað þannig en það hafi verið fyrir tveimur árum. Borið var undir ákærða að hann hafi sagt í lögregluskýrslu að það hafi komið fyrir að hann hafi tekið við kannabis fyrir CBD- olíu og selt áfram. Ákærði kvað það rétt, kannski tvisvar. Ákærði kvaðst aðspurður ekki hafa verið með lyfseðil fyrir þeim lyfjum sem í ákæru greinir.

Vitnið C kvaðst hafa millifært 229.000 krónur inn á reikning ákærða á árinu 2020 vegna kaupa á bjór af ákærða.

Lögreglumaður D kvaðst hafa haft upplýsingar um að ákærði væri að selja. Hann hafi verið að hraðamæla með öðrum lögreglumanni, séð bifreið ákærða og stöðvað hann. Ákærði hafi þá framvísað lyfjum og verið handtekinn fyrir sölu og dreifingu. Við leit í bifreiðinni hafi fundist lyf, fíkniefni og fleira. Vitnið kvaðst hafa fylgt málinu eftir og tekið skýrslur af ákærða. Vitnið kvað öll efnin hafa verið haldlögð, þar á meðal CBD-olía, og send tæknideild en vitnið kvaðst ekki muna hver niðurstaðan hafi verið. Símar ákærða hafi verið rannsakaðir en þar hafi komið fram samskipti ákærða við aðila sem hafi bent til sölu og dreifingar. Vitnið staðfesti undirritun og efni lögregluskýrslna og gagna.

Lögreglumaður E kvað tilkynningu hafa borist um mann í bifreið við [...]. Maðurinn hafi verið að hringja bjöllu og talað um lyf og Telegramsamskiptaforrit. Vitnið kvaðst hafa farið á vettvang ásamt öðrum lögreglumanni. Ákærði hafi setið í bifreið við [...] sem sé beint á móti [...]. Ákærði hafi sagst vera að bíða eftir vini án þess að geta gefið nánari skýringar á því hvar þessi vinur væri. Ákærði hafi sýnt lögreglunni, að beiðni hennar, í farangursgeymslu bifreiðarinnar en þar hafi verið kassi af bjór. Þeir hafi séð vökva í plastbrúsa milli sæta sem ákærði hafi sagt vera rúðuvökva og farið og hellt á forðabúrið í bílnum. Þeir hafi þá farið af vettvangi. Borist hafi önnur tilkynning stuttu síðar um að ákærði hafi verið að fela hluti eftir að lögreglan hafi farið af vettvangi, frá vitni sem hafi verið að fylgjast með samskiptum ákærða og lögreglu. Þeir hafi því farið á eftir ákærða, stöðvað hann og lögreglumaðurinn, sem var með vitninu á bíl, hafi opnað hlera undir varadekki bifreiðarinnar. Þar hafi verið nokkurt magn lyfja í álþynnum og plastbrúsi með gulleitum vökva. Vitnið kvaðst hafa skoðað inn í bifreið ákærða og séð pappakassa sem í hafi verið CBD- olía. Allt hafi verið haldlagt og ákærði handtekinn. Farsíminn hafi verið haldlagður en ákærða sleppt og ekki tekin skýrsla. Reiðufé sem ákærði hafi verið með á sér hafi einnig verið haldlagt. Aðspurt kvað vitnið haldlögð efni hafa verið send tæknideild sem hafi skilað skýrslu en vitnið kvaðst ekki vita hvað hafi orðið um CBD- olíuna eða annað eftir það. Vitnið kvaðst ekki muna hvort hann eða annar hafi tekið mynd af skjáskoti í síma ákærða en þetta hafi verið símanúmer sem vitnið hafi flett upp á Telegram og séð auglýsinguna sem skjáskotið sé af. Vitnið staðfesti undirritun og efni lögregluskýrslu.

Vitnið F, sérfræðingur við fjármálagreiningar í rannsóknardeild lögreglunnar á Suðurnesjum, kvaðst hafa greint fjárhagsgögn ákærða. Vitnið hafi fengið upplýsingar um bankareikninga ákærða og greint hvað hafi talist vera skýrðar og óskýrðar tekjur. Helstu niðurstöður hafi verið að skýrðar tekjur hafi verið í miklum minnihluta heildarinnkomu og mjög margir aðilar að leggja inn á reikninga ákærða. Einnig hafi verið um reiðufé að ræða og erlendan gjaldeyri. Öll innkoma hafi verið greind og þessi tala sé niðurstaða þeirrar greiningar sem samtala óskýrðra fjármuna á tímabilinu á reikningum ákærða. Aðspurt kvað vitnið allar innborganir nema þær sem hafi stafað frá fjölskyldu hafa verið metnar óskýrðar tekjur. Ákærði hafi verið spurður um þetta í skýrslutöku. Vitnið kvaðst ekki geta sagt til hvort skoðað hafi verið hvort tveir einstaklingar sem hafi búið hjá ákærða hafi greitt til hans en útgjöld hafi verið skoðuð og borin saman við tekjur með skoðun yfirlita svo og úttektir í reiðufé. Vitnið kvað tillit almennt vera tekið til óverulegra fjárhæða. Vitnið rámaði í að ákærði hafi sagt innborganir vera vegna sölu á CBD- olíu. Aðspurt kvað vitnið það vera algengt að sjá innlagnir frá einstaklingum að fjárhæð 2- 15 þúsund krónur hvert sinn þegar um sölu lyfja og fíkniefna væri að ræða.

Vitnið A kvaðst líta á ákærða eins og fjölskyldu. Vitnið kvaðst hafa búið af og til hjá ákærða frá árinu 2018 fram til mars 2022 en kvaðst ekki muna nákvæmlega hvenær. Vitnið var spurt um innlagnir á reikning ákærða samtals að fjárhæð 208.400 krónur á tímabilinu 30. apríl 2020 til 23. október 2020 og millifærslu ákærða til vitnisins að fjárhæð 20.000 krónur. Vitnið kvaðst hafa lagt inn í nokkur skipti á reikning ákærða og þá verið að borga fyrir leigu og mat en kvaðst aldrei hafa greitt með peningum.

Vitnið B kvaðst hafa leigt herbergi hjá ákærða í um það bil tvö ár frá því rétt fyrir Covid en muni ekki nákvæmlega hvenær. Aðspurt kvaðst vitnið hafa lagt inn samtals 193 þúsund krónur tímabilið apríl til október 2020. Hluti hafi verið leiga og hluti endurgreiðsla vegna innkaupa en eiginkona ákærða hafi stundum eldað fyrir vitnið. Vitnið kvaðst aðspurt minna að hann hafi alltaf lagt inn á banka- reikning ákærða en kvaðst ekki muna það nákvæmlega.

I II.

Forsendur og niðurstaða

Ákæruliður I.

Ákærða er hér gefið að sök fíkniefnalagabrot, með því að hafa, laugardaginn 10. október 2020, í bifreið sinni [...], haft í vörslum sínum í sölu- og dreifingarskyni 9,72 grömm af maríhúana, sem og ávana- og fíknilyf, nánar tiltekið 12 Viagra töflur (virkt efni: Silendafilum) og 6 Stesolid töflur (virkt efni: Diazepamum), sem lögregla fann og lagði hald á við leit sem ákærði heimilaði í bifreiðinni á lögreglustöðinni við Hringbraut, Keflavík. Er ætluð háttsemi ákærða, eftir leiðréttingu ákæruvalds á ákæru við þingfestingu, talin varða við 2. gr. og 1. mgr., sbr. 2. mgr. og 4. mgr., 3. gr., sbr. 5. og 6. gr., laga nr. 65/1974, sbr. lög nr. 60/1980, lög nr. 13/1985, lög nr. 10/1997 og lög nr. 68/2001 og 2. og 3. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Ákærði játaði fyrir dómi 29. mars sl. að hafa haft efnin í vörslum sínum en neitaði að það hafi verið í sölu- og dreifingarskyni. Af hálfu ákærða var því haldið fram við aðalmeðferð að virka efnið Silendafilum í Viagra töflum væri hvorki að finna í lögum um ávana- og fíkniefni nr. 65/1974 með síðari breytingum, né heldur í reglugerð nr. 233/2001, sbr. síðari breytingar. Um sé að ræða stinningarlyf en ekki ávana- og fíknilyf. Því beri að sýkna ákærða hvað varðar þann þátt ákæruliðarins.

Samkvæmt meginreglu sakamálaréttarfars hvílir sönnunarbyrði um sekt ákærða og allt annað sem honum er í óhag á ákæruvaldinu en ekki hinum ákærða, sbr. 108. gr. laga nr. 88/2008. Af 1. mgr. 109. gr. laganna verður ráðið að sönnun verður að vera svo sterk að hún verði ekki vefengd með skynsamlegum rökum.

Þar sem lyfið Viagra með virka efnið Sildenafilum fellur undir lyfjalög ber að sýkna ákærða af þessum hluta ákæruliðarins, sbr. 1. málslið 1. mgr. 180. gr. laga nr. 88/2008. Þrátt fyrir að lyfið sé lyfseðilsskylt og lyfsöluleyfi Lyfjastofnunar þurfi til að selja slíkt lyf eru að mati dómsins ekki rök til að sakfella ákærða fyrir lyfjalaga brot enda ekki ákært fyrir slíkt brot.

Fyrir dómi neitaði ákærði að hafa selt fíkniefni eða lyf á tímabilinu 27. apríl 2020 til 6. nóvember 2021 en kvaðst ekki muna hvort hann hefði auglýst eða reynt að selja fíkniefni eða lyf á sama tímabili. Ákærði kvaðst fyrir dómi ekki vita í hvaða tilgangi hann hafi verið með þau ávana- og fíknilyf og önnur lyfseðilsskyld lyf sem fundust í bifreið hans 10. október 2020, en kvaðst líta svo á að það sem hann hefði í bifreið sinni væri eins og að vera með það heima hjá sér. Þegar ákærði var handtekinn hélt hann því fram við lögreglu að hann ætti ekki efnin heldur vinur hans. Í skýrslu hjá lögreglu 30. apríl 2020 viðurkenndi ákærði að hafa selt fíkniefni en það hafi verið í litlu magni, hann hafi tekið kannabis í skiptum fyrir olíu og selt.

Í málinu liggja fyrir myndir af þeim efnum sem fundust í bifreið ákærða umrætt sinn, meðal annars 9,72 grömm af maríhúana í fimm smelluláspokum. Í málinu liggur einnig fyrir niðurstaða símarannsóknar á símum ákærða, dagsett 29. október 2020, og myndir af símaskilaboðum þar sem ákærði er að selja maríhúana auk þess sem þar býðst ákærði einnig til að skipta á CBD- olíum og Oxy. Gögn málsins styðja að mati dómsins með beinum hætti að ákærði hafi staðið að sölu og dreifingu þeirra efna sem hann viðurkennir að eiga. Þá er það mat dómsins að framburður ákærða fyrir dómi sé ótrúverðugur en ákærði viðurkenndi í lögregluskýrslu að hafa selt maríhúana. Engu skiptir í því sambandi þótt ákærði segist aðeins hafa tekið það upp í sölu á CBD- olíu. Þykir því hafið yfir skynsamlegan vafa að ákærði hafi verið með maríhúana sem og 6 Stesolid töflur með virku efni Diazepamum í vörslum sínum í sölu- og dreifingarskyni. Verður hann því sakfelldur fyrir þá háttsemi sem honum er gefin að sök og er brotið réttilega heimfært til refsiákvæða í ákæru.

Ákæruliður II.

Ákærða er hér gefið að sök lyfjalagabrot, með því að hafa, laugardaginn 10. október 2020, við afskipti lögreglu, sbr. lið I, haft í vörslum sínum í sölu og dreifingarskyni, án þess að fyrir lægi lyfsöluleyfi Lyfjastofnunar, 88 töflur af lyfseðilsskylda lyfinu Sertalin 100 mg og 159 töflur af lyfseðilsskylda lyfinu Omeprazol. Er ætluð háttsemi ákærða, eftir leiðréttingu ákæruvalds á ákæru við þingfestingu, talin varða við 1. mgr. 33. gr., sbr. 2. mgr. 103. gr., lyfjalaga nr. 100/2020, sbr. þágildandi 1. mgr. 20. gr., sbr. 2. mgr. 49. gr., lyfjalaga nr. 93/1994.

Ákærði játaði fyrir dómi 29. mars sl. að hafa haft efnin í vörslum sínum en neitaði að það hafi verið í sölu- og dreifingarskyni. Fyrir dómi neitaði ákærði að hafa selt lyf á tímabilinu 27. apríl 2020 til 6. nóvember 2021 en kvaðst ekki muna hvort hann hefði auglýst eða reynt að selja lyf á sama tímabili. Ákærði kvaðst fyrir dómi ekki vita í hvaða tilgangi hann hafi verið með lyfseðilsskyld lyf sem fundust í bifreið hans 10. október 2020, en kvaðst líta svo á að það sem hann hefði í bifreið sinni væri eins og að vera með það heima hjá sér. Þegar ákærði var handtekinn hélt hann því fram við lögreglu að hann ætti ekki lyfin heldur vinur hans. Við skýrslutöku hjá lögreglu 27. október 2020 sagði ákærði að vinur hans hefði gefið sér lyfin og hann vissi ekki til hvers þau væru. Í ljósi framangreinds hefur framburður ákærða verið misvísandi og er framburður hans fyrir dómi metinn ótrúverðugur. Þykir því hafið yfir skynsamlegan vafa að ákærði hafi verið með þau lyf sem hann hefur játað að hafa átt og verið með í vörslum sínum í sölu- og dreifingarskyni. Verður hann því sakfelldur fyrir þá háttsemi sem honum er gefin að sök og er brotið réttilega heimfært til refsiákvæða í ákæru.

Ákæruliður IV.

Ákærði hefur skýlaust játað brot sitt samkvæmt ákærulið IV. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sökog er brot hans rétt heimfært til refsiákvæða í ákæru.

Ákæruliður V.

Samkvæmt ákærulið V er ákærða gefið að sök brot á lögum um tóbaksvarnir, með því að hafa á tímabilinu 27. apríl 2020 til 27. október 2020, án tilskilins leyfis, stundað smásölu á ótilgreindu magni tóbaks til einstaklinga. Er háttsemi ákærða talin varða við 11. mgr. 8. gr., sbr. 2. mgr. 19. gr., laga um tóbaksvarnir nr. 6/2002. Ákærði neitar sök. Í framburði ákærða fyrir dómi kvaðst hann aðeins hafa selt af sínu eigin tóbaki hafi hann verið beðinn um það. Af skjáskoti af síma ákærða, sem er meðal gagna málsins, má sjá að ákærði býður til sölu tóbak sem ekki samræmist framburði hans fyrir dómi auk þess sem ákærði viðurkenndi í lögregluskýrslu að hafa selt tóbak þótt hann hafi sagt það vera sjaldan. Er hafið yfir skynsamlegan vafa að ákærði hafi gerst sekur um það brot sem tilgreint er í ákæru og er það réttilega heimfært til refsiákvæða.

Ákæruliður VI.

Ákærða er gefið að sök fíkniefnalagabrot, með því að hafa, laugardaginn 6. nóvember 2021, í bifreið sinni [...], að [...], haft í vörslum sínum í sölu- og dreifingarskyni, ávana- og fíknilyf, nánar tiltekið 250 einingar (150 töflur og 100 bréf/jelly) af Sildenafil Actavis (virkt efni: Sildenafilum), 10 Quetiapin Actavis töflur (virkt efni: Quetiapinum), 97 Cialis töflur (virkt efni: Tadalafilum), 4 Suboxone töflur (virk efni: Buprenorfinum og Naloxonum) og 30 Madofinil Bluefish töflur (virkt efni: Modafinilum), sem lögregla fann og lagði hald á við leit sem ákærði heimilaði í skotti bifreiðarinnar umrætt sinn. Er háttsemi ákærða, eftir leiðréttingu ákæruvalds á ákæru við þingfestingu, talin varða við 2. gr. og 1. mgr., sbr. 2. mgr. og 4. mgr. 3. gr., sbr. 5. og 6. gr., laga nr. 65/1974, sbr. lög nr. 60/1980, lög nr. 13/1985, lög nr. 10/1997 og lög nr.

68/2001 og 2. og 3. mgr., sbr. 1. mgr., 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Ákærði játaði fyrir dómi 29. mars sl. að hafa haft efnin í vörslum sínum en neitaði að það hafi verið í sölu- og dreifingarskyni. Af hálfu ákærða var því haldið fram við aðalmeðferð að virka efnið Silendafilum í Sildenafil Actavis töflum, virka efnið Quetiapinum í Quetinapinum töflum og virka efnið Tadalafinum í Cialis töflum, væri hvorki að finna í lögum um ávana- og fíkniefni nr. 65/1974 með síðari breytingum, né heldur í reglugerð nr. 233/2001, sbr. síðari breytingar. Um sé að ræða stinningarlyf en ekki ávana- og fíknilyf. Því beri að sýkna ákærða hvað varðar þann þátt ákæruliðarins.

Þar sem tilgreind þrjú lyf og virk efni í þeim falla undir lyfjalög ber að sýkna ákærða af þessum hluta ákæruliðarins, sbr. 1. málslið 1. mgr. 180. gr. laga nr. 88/2008. Þrátt fyrir að lyfin séu lyfseðilsskyld og lyfsöluleyfi Lyfjastofnunar þurfi til að selja slík lyf eru að mati dómsins ekki rök til að sakfella ákærða fyrir lyfjalaga brot enda ekki ákært fyrir slíkt brot.

Fyrir dómi kvaðst ákærði hafa nýlega keypt mikið magn af þeim lyfjum, sem fundust í farangursrými bifreiðar hans við leit 6. nóvember 2021, til eigin nota og er það í samræmi við skýrslu hans hjá lögreglu 23. nóvember 2021. Samkvæmt framburði lögreglumanns og gögnum málsins faldi ákærði þau lyf sem hann var með í bifreiðinni undir varadekki. Þá liggur fyrir skjáskot af síma ákærða þar sem lyfið Suboxone er boðið til sölu. Þykir með vísan til þess sem og þess að samkvæmt mati dómsins þykir ótrúverðugt að ákærði geymi lyf, sem hann heldur fram að séu til eigin nota, aðeins í bifreið sinni. Auk þess hefur ákærði ekki framvísað lyfseðli eða öðrum gögnum er sýni fram á að ákærði þurfi á tilgreindum lyfjum að halda. Þykir því hafið yfir skynsamlegan vafa að ákærði hafi verið með þau lyf sem hann hefur játað að hafa átt og verið með í vörslum sínum, 4 Suboxone töflur og 30 Madofinil Bluefish töflur, í sölu- og dreifingarskyni. Verður hann því sakfelldur fyrir þá háttsemi sem honum er gefin að sök og er brotið réttilega heimfært til refsiákvæða í ákæru.

Ákæruliður VII.

Samkvæmt ákærulið VII, miðað við lækkun ákæruvalds við aðalmeðferð, er ákærða gefið að sök peningaþvætti með því að hafa um nokkurt skeið, allt fram til 6. nóvember 2021, tekið við, aflað sér og einnig eftir atvikum nýtt, geymt eða umbreytt ávinningi að fjárhæð allt að 5.625.519 krónurmeð sölu og dreifingu ótiltekins magns af fíkniefnum, ávana- og fíknilyfjum, öðrum lyfjum, áfengi og tóbaki og eftir atvikum með öðrum og refsiverðum hætti. Er ætluð háttsemi talin í ákæru varða við 1., sbr. 2., mgr. 264. gr. almennra hegningarlaga nr. 19/1940.

Meðal gagna málsins er fjármálagreining lögreglu á fjárhagsgögnum ákærða tímabilið 27. apríl 2020 til 27. október 2020, ásamt fylgigögnum, meðal annars yfirliti yfir hreyfingar á bankareikningum ákærða á tilgreindu tímabili. Svo sem þar greinir verður af gögnum ráðið að verulegt ósamræmi er milli veltu á bankareikningnum og greiðslum atvinnuleysisbóta ákærða sem og öðrum skýrðum greiðslum en ákærði var atvinnulaus á tilgreindu tímabili. Gerð er grein fyrir því að á tímabilinu hafi verið framkvæmdar 241 millifærsla inn á bankareikning ákærða hjá [...], samtals að fjárhæð 2.891.214 krónur. Þar af eru skýrðar tekjur sagðar vera að fjárhæð 620.043 krónur auk greiðslna ákærða til baka á sömu aðila og lögðu inn á reikninginn, 82.500 krónur. Svo sem þar greinir er um að ræða millifærslur frá ýmsum einstaklingum í samtals 225 færslum sem nema samanlagt 1.613.171 krónu auk reiðufjárinnlagna í fimm skipti samtals að fjárhæð 658.000 krónur. Óskýrð innkoma hafi því alls numið 2.188.671 krónu. Einnig er gerð grein fyrir því að á bankareikningi ákærða hjá [...] hafi verið framkvæmdar samtals 260 millifærslur, samtals að fjárhæð 3.697.777 krónur. Þar af eru skýrðar tekjur sagðar vera að fjárhæð 998.109 krónur auk greiðslna ákærða til baka á sömu aðila og lögðu inn á reikninginn, 20.000 krónur. Svo sem þar greinir er um að ræða millifærslur frá ýmsum einstaklingum í samtals 230 færslum sem nema samanlagt 2.364.168 krónum auk einnar innlagnar í reiðufé upp á 215.500 krónur og 19 innlagnir með Aur appi að fjárhæð 120.000 krónur. Óskýrð innkoma hafi því numið 2.679.668 krónum.

Ekki er sérstaklega tekið fram í greiningunni að um sé að ræða lágar fjárhæðir í hvert skipti frá einstaklingunum en það er ljóst af skoðun yfirlita auk þess sem það var staðfest af vitninu F.

Einnig liggur fyrir í málinu yfirlit vegna kaupa ákærða á erlendum gjaldeyri tilgreint tímabil, sem nam samtals 1.890.382 krónum. Af þeirri fjárhæð greiddi ákærði með korti eða af bankareikningi 731.804 krónur en með reiðufé fyrir 1.158.580 krónur. Er þannig byggt á því í ákæru að óskýrðar innlagnir á reikninga ákærða auk gjaldeyriskaupa fyrir reiðufé nemi samtals 6.026.939 krónum og sé ávinningur af refsiverðum brotum. Fjárhæðin hefur eins og áður greinir verið lækkuð í 5.625.519 krónur vegna innborgana vitnanna A og B, samtals að fjárhæð 401.400 krónur.

Ákærði gaf við aðalmeðferð málsins og í skýrslum hjá lögreglu afar takmarkaðar skýringar á þeim fjármunum sem samkvæmt fyrrgreindri fjármálagreiningu eru óútskýrðir. Ákærði kvaðst fyrir dómi selja bjór mjög reglulega eða um fjórar kippur daglega. Í skýrslum hjá lögreglu 27. október 2020 og 26. nóvember 2021 kvaðst ákærði stundum selja bjór. Í skýrslu hjá lögreglu 30. apríl 2021 kvaðst ákærði fjármagna sig á annan hátt en með vinnu með sölu á CBD- olíu. Ákærði hefur skýrt frá því að hann hafi verið atvinnulaus á tilgreindu tímabili og námu greiðslur vegna atvinnuleysisbóta 918.873 krónum á tímabilinu. Í lögregluskýrslu 30. apríl 2021, vegna meints peningaþvættis var ákærði spurður um innborganir inn á bankareikning hans frá 112 aðilum samtals tæpar fjórar milljónir króna. Kvaðst ákærði hafi fengið einhvern hluta að láni og einhverjir fengið lánað hjá ákærða. Inntur eftir því hvers vegna C hafi lagt samtals 229.000 krónur inn á reikning ákærða, kvað ákærði C hafa fengið lánað hjá sér og öll fjárhæðin hafi verið endurgreiðsla á láni. Aðra kvað ákærði hafa fengið lánað hjá sér. Ákærði kvaðst einnig vera að selja CBD- olíur sem skýrði hluta greiðslnanna. Framburður ákærða hefur því verið misvísandi og er framburður hans fyrir dómi metinn ótrúverðugur.

Framangreind skýring ákærða um lánveitingar til annarra eða endurgreiðslur vegna eigin lántöku fær enga stoð í vætti þess vitnis sem gaf skýrslu við aðalmeðferð málsins. Þar bar vitnið C að hann hefði keypt bjór af ákærða fyrir 229.000 krónur en ákærði kvað vitnið hafa verið að endurgreiða sér lán í skýrslu hjá lögreglu. Dregur sá framburður úr trúverðugleika framburðar ákærða. Ákærði hefur einnig haldið því fram að stór hluti þessara innlagna á bankareikninga stafi af sölu á CBD- olíum sem hann hefur ekki leyfi til að selja. Í gögnum málsins er mynd úr farsíma ákærða þar sem fram kemur að ákærði hafi boðið CBD- olíur til sölu á mismunandi verði eftir gæðum, kemur fram að olían hafi verið seld á 4.000, 7.000, 9.000, 12.000 og 14.000 krónur. Á bankayfirlitum er samanlögð fjárhæð innlagna sem nema einhverri þessara fjárhæða að upphæð 220.000 krónur og þótt ákærði hafi ekki leyfi til slíkrar sölu er hann er ekki ákærður fyrir það athæfi. Er því að mati dómsins talið rétt að sú fjárhæð dragist einnig frá þeirri fjárhæð sem teljast óskýrðar tekjur. Eftir standa 5.428.519 krónur sem eru óskýrðar tekjur og ákærði hefur ekki getað gefið trúverðugar skýringar á.

Til að sakfellt verði fyrir peningaþvætti þarf ákæruvaldið að færa fram sönnun þess að ávinningurinn, sem málið snýst um, stafi af refsiverðu broti. Í dómaframkvæmd hefur verið lagt til grundvallar að þar nægi að sýna fram á, með óyggjandi hætti, að útilokað sé að ávinningurinn sé kominn til með lögmætum hætti. Af dómaframkvæmd verður einnig ráðið að við mat á því hvort ávinnings hafi verið aflað með ólögmætri starfsemi, skipti sakaferill sakbornings og tengd atriði máli. Í dómi Hæstaréttar í máli nr. 28/2021 er vikið að sakaferli þess manns er þar var ákærður fyrir peningaþvætti og er rakið í efnisgrein 51 að hann hafi á árunum 2003 til 2018 hlotið ellefu dóma, meðal annars fyrir þjófnað, fjársvik og fíkniefnalagabrot fram til ársins 2014, en þau brot séu öll til þess fallin að hafa auðgun í för með sér. Þá sýni skjalleg sönnunargögn einnig aðákærði hafi haft fjárhagsleg tengsl við einstaklinga sem framið hafi auðgunarbrot og fíkniefnalagabrot, meðal annars í félagi við ákærða. Skjallegu sönnunargögnin hnígi öll að þeirri niðurstöðu að útilokað sé að ávinningur ákærða, sem ákæra lúti að, sé af lögmætum toga. Samkvæmt þessu var sakfelling ákærða fyrir peningaþvætti staðfest.

Að því er varðar ákærða í þessu máli hefur hann samkvæmt sakavottorði ekki gerst sekur um fíkniefnalagabrot, brot á lyfjalögum, áfengis- eða tóbaksvarnarlögum. Ákærði hefureinungis undirgengist sáttir, annars vegar í maí 2019 fyrir brot gegn 45. gr. umferðarlaga og í nóvember 2018 fyrir brot gegn 1.- 3. mgr. 19. gr. áfengislaga og brot gegn 50. og 73. gr. þágildandi umferðarlaga. Á hinn bóginn hefur ákærði í máli þessu verið sakfelldur fyrir hluta fíkniefnalagabrota í sölu- og dreifingarskyni samkvæmt ákærulið I og VI, fyrir lyfjalagabrot í sölu- og dreifingarskyni samkvæmt ákærulið II og fyrir brot á lögum um tóbaksvarnir samkvæmt ákærulið V. Þá hefur ákærði skýlaust játað áfengislagabrot samkvæmt ákærulið IV.

Ákærða var meðal annars tilkynnt í yfirheyrslu 27. október 2020 að lögregla grunaði hann um dreifingu og sölu ávana- og fíkniefna, útbreiðslu læknalyfja, ólöglega sölu áfengis og brot á lögum um tóbaksvarnir. Þar kvaðst ákærði sjaldan selja kannabis en kvaðst stundum selja bjór auk þess að selja CBD- olíur. Í yfirheyrslu hjá lögreglu 30. apríl 2021 kom fram að lögreglu grunaði að hinir haldlögðu fjármunir og óskýrðar greiðslur inn á bankareikninga væru ágóði af sölu og dreifingu ávana- og fíkniefna, sölu áfengis og að um peningaþvætti væri að ræða. Svaraði ákærði að hann aflaði sér aðallega tekna með sölu á CBD- olíum en neitaði að hafa selt fíkniefni eða lyf þótt hann viðurkenndi að selja bjór. Engu að síður framdi ákærði fimm mánuðum síðar fíkniefnalagabrot sem hann er nú einnig sakfelldur fyrir að hluta auk þess að vera með mikið magn lyfseðilskyldra lyfja sem ákærði viðurkenndi í lögregluskýrslu 23. nóvember 2021 að hafa ætlað að selja. Þegar á þetta er horft í samhengi er í því sterk vísbending um að ákærði hafi á umræddum tíma verið tengdur sölu og dreifingu fíkniefna, fíknilyfja, lyfseðilsskyldra lyfja, áfengis og tóbaks. Brot samkvæmt ákærulið VI, sem ákærði er nú sakfelldur fyrir að hluta, var framið eftir að fjármunir sem hann var með á sér 10. október 2020 voru haldlagðir og eftir að ákærða var gerð grein fyrir þeim grun lögreglu að fjármunirnir og óskýrð innkoma ákærða á bankareikninga væru meðal annars ágóði af sölu og dreifingu fíkniefna, lyfseðilsskyldra lyfja, áfengis og tóbaks. Verður að benda á að hafi ákærði í raun aldrei komið að sölu og dreifingu fíkniefna og lyfja, hafi verið ákaflega óskynsamlegt að fremja svo slíkt brot aftur nokkrum mánuðum síðar og eftir að honum hafði verið kynnt að lögreglan teldi féð vera ágóða af sölu og dreifingu fíkniefna, lyfja og áfengis.

Þegar litið er til alls framangreinds verður að leggja til grundvallar að ákærði hafi á umræddum tíma haft tekjur af sölu og dreifingu fíkniefna, lyfja, áfengis og tóbaks. Slík starfsemi er til þess fallin að hafa í för með sér ólögmæta auðgun. Því hefur ákæruvaldinu tekist að sýna fram á að útilokað sé að ávinningur ákærða sé kominn til með lögmætum hætti. Samkvæmt öllu því sem rakið er að framan er sannað, svo hafið sé yfir skynsamlegan vafa, að ákærði hafi um nokkurt skeið fram til 6. nóvember 2021, aflað sér og einnig eftir atvikum nýtt, geymt eða umbreytt ávinningi að fjárhæð allt að 5.428.519 krónur með sölu og dreifingu ótiltekins magns af fíkniefnum, ávana- og fíknilyfjum, öðrum lyfjum, áfengi og tóbaki og eftir atvikum með öðrum ólögmætum og refsiverðum hætti. Er ákærði að þessu leyti sannur að sök samkvæmt ákæru og varðar háttsemin refsingu samkvæmt 1. og 2. mgr. 264. gr. almennra hegningarlaga

IV.

Ákærði er fæddur árið [...]. Samkvæmt sakavottorði hafa fyrri brot hans ekki áhrif á refsiákvörðun í máli þessu. Ákærði er sakfelldur fyrir sölu og dreifingu fíkniefna, sölu og dreifingu lyfseðilsskyldra lyfa án lyfsöluleyfis, sölu á áfengi og tóbaki. Þá er ákærði sakfelldur fyrir peningaþvætti. Er refsing fyrir brotin tiltekin með hliðsjón af 77. gr. almennra hegningarlaga. Þykir refsing ákærða hæfilega ákveðin fangelsi í fjóra mánuði sem skal skilorðsbundin eins og greinir í dómsorði.

Með vísan til lagaákvæða í ákæru svo og yfirlýsingar ákærða um að hann fallist á upptökukröfu skal ákærði sæta upptöku á samtals 9,72 grömmum af maríhúana, 12

Viagra töflum, 6 Stesolid töflum, 8 Sertalin 100 mgtöflum,159 Omeprazoltöflum, 150 Sildenafil Actavis töflum, 100 Sildenafil Actavis bréfum/jelly, 10 Quetiapin Actavis töflum, 97 Cialis töflum, 4 Suboxone töflum og 30 Madofinil Bluefish töflum, Ákærði skal einnig sæta upptöku á 95.000 krónum og 18.000 pólskum slotum í reiðufé sem lögregla haldlagði þann 10. október 2020, sbr. 69. gr. og 69. gr. b. almennra hegningarlaga nr. 19/1940, sbr. lög nr. 149/2009.

Í ljósi málsúrslita skal ákærði greiða sakarkostnaðar málsins að tveimur þriðju hlutum, þar með talin málsvarnarlaun beggja verjenda, en þriðjungur greiðist af ríkissjóði. Ákærði greiði tvo þriðju málsvarnarlauna skipaðs verjanda síns, A-kk-ef K-kk-ef V-kk-ef lögmanns, sem að teknu tilliti til umfangs máls og með hliðsjón af tímaskýrslu þykir hæfilega ákveðin 585.900 krónur, að meðtöldum virðisaukaskatti og tvo þriðju þóknunar verjanda síns á rannsóknarstigi, A-kk-ef K-kk-ef F-kk-ef lögmanns, sem að teknu tilliti til umfangs máls og með hliðsjón af tímaskýrslu þykir hæfilega ákveðin 809.100 krónur að meðtöldum virðisaukaskatti. Annan sakarkostnað leiddi ekki af meðferð málsins.

M-kvk-nf T-x-x héraðsdómari kveður upp dóm þennan. Gætt hefur verið að ákvæðum 1. mgr. 184. gr. laga nr. 88/2008 um meðferð sakamála.

Dómsorð:

Ákærði, A-x-x N-x-x, sæti fangelsi í fjóra mánuði en fresta skal fullnustu refsingar og hún niður falla að liðnum tveimurárum frá birtingu dóms þessa að telja haldi ákærði almennt skilorð samkvæmt 57. gr. almennra hegningarlaga.

Ákærði greiði að tveimur þriðju hlutum 585.900 króna málsvarnarlaun skipaðs verjanda síns, A-kk-ef K-kk-ef V-kk-ef lögmanns og að tveimur þriðju hlutum 809.100 króna þóknun verjanda á rannsóknarstigi, A-kk-ef K-kk-ef F-kk-ef lögmanns, en þriðjung málsvarnarlauna og þóknunar greiði ríkissjóður.

Ákærði sæti upptöku á samtals 9,72 grömmum af maríhúana, 12 Viagra töflum, 6 Stesolid töflum, 8 Sertalin 100 mg töflum, 159 Omeprazol töflum, 150 Sildenafil Actavis töflum, 100 Sildenafil Actavis bréfum/jelly, 10 Quetiapin Actavis töflum, 97 Cialis töflum, 4 Suboxone töflum og 30 Madofinil Bluefish töflum.

Ákærði sæti upptöku á samtals 95.000 krónum og 18.000 pólskum slotum í reiðufé.

M-kvk-nf T-x-x